

REPUBLIKA HRVATSKA

VARAŽDINSKA ŽUPANIJA

OPĆINA VINICA

OPĆINSKO VIJEĆE

KLASA: 024-04/23-01/10

URBROJ: 2186-11-23-1

Vinica, 17. ožujka 2023.

Na temelju članka 17. stavak 1. točka 1. Zakona o sustavu civilne zaštite (“Narodne novine“ broj 82/15., 118/18., 31/20. i 20/21.) i članka 30. Statuta Općine Vinica ("Službeni vjesnik Varaždinske županije" broj 30/20. i 09/21.), Općinsko vijeće Općine Vinica na sjednici održanoj dana 17. ožujka 2023.. godine, donosi

**ANALIZU**

**STANJA SUSTAVA CIVILNE ZAŠTITE**

**NA PODRUČJU OPĆINE VINICA**

**ZA 2022. GODINU**

Civilna zaštita je sustav organiziranja sudionika, operativnih snaga i građana za ostvarivanje zaštite i spašavanja ljudi, životinja, materijalnih i kulturnih dobara i okoliša u velikim nesrećama i katastrofama i otklanjanja posljedica terorizma i ratnih razaranja.

Općina Vinica dužna je organizirati poslove iz svog samoupravnog djelokruga koji se odnose na planiranje, razvoj, učinkovito funkcioniranje i financiranje sustava civilne zaštite.

Sukladno članku 17. Zakona o sustavu civilne zaštite («Narodne novine», broj 82/15., 118/18., 31/20. i 20/21.) predstavničko tijelo jedinice lokalne i područne (regionalne) samouprave u obvezi je najmanje jedanput godišnje, ili pri donošenju proračuna, razmatrati stanje sustava civilne zaštite i godišnji plan razvoja sustava civilne zaštite s financijskim učincima za trogodišnje razdoblje.

Općina Vinica posjeduje slijedeće dokumente vezane uz sustav civilne zaštite :

1. Procjenu rizika od velikih nesreća na području Općine Vinica

2. Plan djelovanja civilne zaštite

3. Procjenu ugroženosti od požara

4. Plan zaštite od požara

5. Plan djelovanja u području prirodnih nepogoda

Općinsko vijeće Općine Vinica, kao predstavničko tijelo, izvršava i sljedeće zadaće :

* donosi Procjenu rizika od velikih nesreća
* donosi Odluku o određivanju pravnih osoba od interesa za sustav civilne zaštite,
* donosi Odluku o osnivanju postrojbi civilne zaštite, i
* osigurava financijska sredstva za izvršavanje odluka o financiranju aktivnosti civilne zaštite u velikoj nesreći katastrofi prema načelu solidarnosti.

**STANJE SUSTAVA CIVILNE ZAŠTITE PO BITNIM SASTAVNICAMA**

1. STOŽER CIVILNE ZAŠTITE

Stožer civilne zaštite Općine Vinica imenovan je Odlukom načelnika od 19. srpnja 2021. godine (Službeni vjesnik Varaždinske županije“ broj 61/21.)

Stožer ima ukupno 9 članova.

Članovi Stožera imenovani su iz redova službi koje se civilnom zaštitom bave kao redovitom djelatnošću.

2. OPERATIVNE SNAGE VATROGASTVA

Na području Općine Vinica osnovana je Vatrogasna zajednica, koja u svom sastavu ima tri dobrovoljna vatrogasna društva : DVD Vinica, DVD Ladanje Gornje i DVD Donje Vratno.

Vodeće (središnje) društvo je DVD Vinica koje raspolaže sa 28 operativno osposobljenih i uvježbanih vatrogasaca, DVD Donje Vratno sa 11 osposobljenih te DVD Gornje Ladanje sa 12 osposobljenih članova.

Resursi, postupanja i obaveze operativnih vatrogasnih snaga razrađeni su Procjenom ugroženosti od požara te Planom zaštite od požara Općine Vinica. Društva, osobito središnje, relativno su dobro opremljena potrebnom opremom pa tijekom godine nije bilo potrebe za intervencijom JVP Varaždin, a DVD Vinica intervenirao je i na području susjednih jedinica lokalne samouprave.

3. POVJERENICI CIVILNE ZAŠTITE

Odlukom od 17. svibnja 2018. godine imenovano je 14 povjerenika civilne zaštite (i 14 zamjenika) za naselje Vinica 4, za naselje Gornje Ladanje 4, za naselje Marčan 2, a za ostala naselja po 1 povjerenik (i zamjenik).

4. OSTALI

HGSS stanica Varaždin

Općina materijalno podupire HGSS Stanicu Varaždin i računa na njezine resurse za pojedine vrste ugroza. Materijalna opremljenost Stanice Varaždin je dobra (standardni kompleti HGSS).

Gradsko društvo Crvenog križa Varaždin

Gradsko društvo Crvenog križa Varaždin sa svojim sekcijama i radnim skupinama u dijelu

- pružanje prve pomoći, zaštiti zdravlja i dobrovoljnom davanju krvi,

* organiziranom službom traženja osoba u katastrofama,
* posebnim pripremama radi odgovora na velike nesreće i katastrofe,
* službom spašavanja života na vodi,
* humanitarno-socijalnim programima, s mladima i međunarodno, i drugim sadržajima

može pomoći u slučaju ugroze.

Pravne osobe, udruge građana i radno sposobno stanovništvo

Pravne osobe – postojećim dokumentima u dijelu zaštite i spašavanja utvrđene su i pravne osobe od kojih se očekuje aktiviranje u slučaju ugroze.

Udruge građana – Općina ima veći broj udruga građana (sportskih, kulturnih i drugih) koje jednim dijelom i financira. U njima je preko dvjesto članova što čini značajan resurs u slučaju potrebe. Do sada nisu vršena osposobljavanja članova udruga za potrebe civilne zaštite. Procjenjuje se da su udruge građana, uz ukupno stanovništvo, najveći potencijal u zaštiti i spašavanju.

Radno sposobno stanovništvo - najznačajniji je resurs Općine Vinica, posebno za uvjete najvećih katastrofa. Pri tome se za informiranje i aktiviranje istog koriste lokalne radio-postaje, službena web stranica Općine i sl.

**UGROZE, AKTIVNOSTI I STANJE TIJEKOM 2022. GODINE**

Razmatranje stanja kao prvi korak podrazumijeva analizu stanja ugroženosti stanovništva, te materijalnih i kulturnih dobara, koja procjenjuje moguće oblike ugroze i opasnosti te njihove moguće posljedice na stanovništvo, materijalna i kulturna dobra.

Pandemija koronavirusa nije bila u tolikoj mjeri izražena kao protekle dvije godine međutim operativne snage civilne zaštite djelovale su prema potrebi i smjernicama propisanih mjera nacionalnog stožera CZ radi zaštite pučanstva od širenja zaraze.

U proteklom periodu nije bilo većih ugroza.

Glavni vodotoci na području Općine Vinica su rijeka Plitvica koja kao glavni recipijent izvire na području Općine, sa većim pritocima Peščenica i Bajnski dvori, te potoci Vinica, Boršanec i Kostanjevec. Najveći protoci u svim vodotocima su u proljetnom razdoblju kod topljenja snijega i proljetnih kiša te ljetnih olujnih nevremena praćenih jakim pljuskovima. Za velikih kiša i bujica javljaju se problemi na području Gornjeg Ladanja (ul. Bana Jelačića i Zelendvorska), Marčana (Vinička ulica) te Vinice (na Trgu Matije Gupca u gdje dolazi do plavljenja ŽC 2029 i gospodarskih zgrada (podrumi) uslijed sporog otjecanja oborinskih voda.

Potoci su u dijelovima koji prolaze kroz izgrađeno područje zacjevljeni, a redovitim održavanjem, tehničkim čišćenjem i košnjom vodotoka te kanala za odvodnju oborinskih voda, vodni sustav može funkcionirati bez većih opasnosti od poplava te time i bez ugrožavanja stanovništva, gospodarskih objekata i prometnica.

* Na osnovi seizmoloških studija, te prostornih i vremenskih analiza seizmičkih aktivnosti na širem području, utvrđeno je da se područje Općine nalazi u zoni maksimalnog seizmičkog intenziteta VIIº po MSK skali, a u posljednje dvije godine zabilježeno je više seizmoloških aktivnosti od kojih su najjače bile potresi zabilježeni 22. ožujka te 29. prosinca 2020.
* Požari otvorenog prostora mogući su na šumskim i poljoprivrednim površinama koje na području Općine obuhvaćaju preko 60 % prostora. Državne šume na predmetnom području su najvećim dijelom III. i IV. stupnja ugroženosti od požara s time da su najveće površine u III stupnju.
* U posljednjih 10 godina područje općine je gotovo svake godine zahvaćeno olujnim nevremenom praćenim tučom sa posljedicama na poljoprivrednim kulturama, osobito vinogradima i voćnjacima te srušenim drvećem, prekidima dovoda električne energije, poplavljenim podrumima stambenih objekata i sl.
* U posljednjih 10 godina snježne oborine nisu predstavljale veći problem. Snijeg do visine 50 cm može izazvati poremećaje u opskrbi, cestovnom prometu, osobito u radu hitnih službi (hitna medicinska pomoć, vatrogasci itd.) koji su u pravilu rješavani unutar 24 sata. Ugroženi su svi prometni pravci osobito prema naseljima Vinica Breg i Goruševnjak te Pešćenica Vinička. Zbog velikih nanosa snijega na električnim kablovima dolazi do prekida električne energije. Za električnu energiju na području Općine brine HEP ODS „Elektra“ Varaždin koja prema svojem Planu o zaštiti i spašavanju otklanja kvarove na oštećenim dalekovodima, električnim kablovima ili trafostanicama.

Za promet je značajno da službe koje u svojoj redovnoj djelatnosti vode računa o spremnosti i prohodnosti prometne infrastrukture, na temelju odgovarajuće prognoze vremena, provedu i osiguraju najveći mogući stupanj pripravnosti gotovih operativnih snaga i materijalnih resursa.

* Od značajnijih objekata na području Općine Vinica gdje postoji određena količina opasnih tvari valja spomenuti: INA d.d. benzinska postaja Donje Vratno i Koka d.d. farma pilića (farma 11 i farma 12) gdje su mogući požari i eksplozije uslijed čega može doći do ugrožavanja ljudskih života i onečišćenje prirode.
* Cestama na području Općine prevoze se znatne količine opasnih tvari, osobito prometnicom DC 2 (klor, eksplozivi, naftni derivati, radioaktivne tvari itd.). Zbog toga postoji vjerojatnost prometnih nesreća u kojima bi došlo do istjecanja, zapaljenja ili eksplozije nekih od opasnih tvari, a koje bi mogle imati katastrofalne posljedice po stanovništvo. Kada bi došlo do takve tehničko – tehnološke katastrofe bilo bi ugroženi ljudski životi, materijalna dobra i okoliš.

U provođenju aktivnosti civilne zaštite prvenstveno se angažiraju pravne osobe, službe i udruge koje su u okviru svoje djelatnosti bave određenim vidovima civilne zaštite sa ljudstvom i materijalno-tehničkim sredstvima i opremom, a to su:

* Vatrogasna zajednica Općine Vinica (DVD Vinica, DVD Gornje Ladanje i DVD Donje Vratno)
* Hitna medicinska pomoć Varaždin
* Dom zdravlja Varaždin- ambulanta opće medicine u Vinici
* Zavod za javno zdravstvo Varaždinske županije
* Čistoća d.o.o. Varaždin
* Veterinarska stanica Varaždin d.d.
* HEP distribucija DP Elektra Varaždin
* Hrvatske šume, Šumarija Varaždin
* Centar za socijalnu skrb Varaždin,
* Gradsko društvo Crvenog križa Varaždin
* HGSS Stanica Varaždin
* Mobilizirani građani, poduzeća, radni strojevi i vozila pravnih i fizičkih osoba
* Specijalizirane udruge građana (lovačko i ribičko društvo i druge udruge) - Lovačka udruga „Opeka“ Vinica i ŠRK Vinica

U slučaju da pravne osobe i službe koje se bave civilnom zaštitom ne bi mogle same učinkovito provesti aktivnosti, a ugroza prijeti nastankom katastrofe ili veće nesreće, na zahtjev načelnika može se aktivirati Stožer civilne zaštite Općine Vinica, operativne snage, povjerenici civilne zaštite, a ukoliko dođe do nepogoda većih razmjera kad navedene snage sa područja Općine ne bi bile dostatne Općina može računati na pomoć snaga i sredstava susjednih općina, te specijalističke postrojbe CZ Varaždinske županije, a potom i snaga DUZS i Hrvatske vojske.

Sredstva za civilnu zaštitu sukladno čl. 72. Zakona o sustavu civilne zaštite osiguravaju jedinice lokalne samouprave i uprave u okviru svog proračuna za potrebe područja iz svoje nadležnosti.

Na temelju iznijetog i analizom utvrđenog stanja može se dati slijedeći

**ZAKLJUČAK**

Općina Vinica poduzima pojedine aktivnosti te ulaže određena sredstva za razvoj sustava zaštite i spašavanja na svom području, zbog čega možemo istaknuti da je sustav zaštite i spašavanja na našem području na približno zadovoljavajućoj razini.

Potrebno je provesti potrebna osposobljavanja pripadnika operativnih snaga te povjerenika CZ, a po mogućnosti uključiti i što veći broj članova udruga.

U okviru raspoloživih financijskih sredstava nije bilo moguće paralelno razvijati i suvremeno opremati sve pojedine komponente sustava, zbog čega u daljnjem razvoju treba povesti računa o ravnomjernijem razvoju svih komponenti.

Nužno je u narednom razdoblju izvršiti zadaće planirane Smjernicama za razvoj sustava zaštite i spašavanja kako bi sustav bio funkcionalan i upotrebljiv.

PREDSJEDNIK OPĆINSKOG VIJEĆA

OPĆINA VINICA

Predrag Štromar